 ’हरिपुर एक महत्वा आला नग्गर ऐ।  पद्दरे मदानी लाके च खड़ोती दी इक प्हाड़ी उप्पर हरिपुर दा किला ऐ।  पिछला प्हाड़ किले कोला ज्यादा उच्चा ऐ इस करियै ए किला कोई ज्यादा मजबूत नेईं।  आं कस्बे गी बचाई सकदा ऐ।  ओ बी तां जे हमलावर तोपखाने कन्ने हमला नेईं करै।  कस्बे च इक बड्डा बजार ऐ ते चौनें बक्खी उच्चे टिब्बें उप्पर चौकियां बनी दियां न जित्थोआं दुश्मनै दे औने दी खबर रक्खी जाई सकै ते शैह्रा दे बपारियें गी एदी खबर दित्ती जाई सकै तां जे ओ अपना माल ते कीमती चीजां लेइयै किले च शरण लेई सकन।  ज्वलामुखी दा औने आले रस्ते उप्पर इक लौहका सारा शिवजी दा मन्दर ऐ-दस फुट चौड़ा ते दस फुट लम्मा।  मन्दर बड़ा पराना सेही हुन्दा ऐ ते कन्धें कारी कन्ने मिलदी जुलदी ऐ, जित्थें दरवाजे उप्पर त्रिमूर्ति बनी दी मिलदी ऐ।  ब्राह्मण पुजारियै ने, जेह्ड़ा अन्दर किश गैह्ने उप्पर गंगाजल त्रौंकै करदा हा दस्सेआ जे ए मन्दर त्रै हजार बरे पराना ऐ।  नेड़ै गै किश कुप्पड़ न जिन्दे उप्पर हत्थें कन्ने घड़ी दियां हिन्दू देवी-देवतें दियां मूर्त्ता, ब्हादरें दियां सैनां, तोतें कन्ने लदोए दे रुक्खें ते नग्गरै च विचरदे मोर अंकित न।  लोकें दा पहनावा उयै नेआ ऐ जनेआ में होर थारें पर बी दिक्खेआ हा।  मर्दें दे घटन्ने किछ ढिल्ले, साफे हमेशां काले ते लम्मियां कालियां दाड़ियां।  जनानियां लाल कन्नी दे नीले, गोड्डे तोड़ी लम्मे घग्गरे ते गलाबी चुन्नी, मूंह् ढक्कने दे थार सिरै दे पिच्छें सुट्टी दी।  घर साफ-सुथरे, खास करियै सरां, जिनें गी ‘गहेटी’ आखदे न जित्थें यात्रियें लेई लेटने दा थार ते रुट्टी पकाने दा सम्यान थोई जन्दा ऐ।  उन्दे सामनै आमतौरा उप्पर इक लौका नेया, गलाब चमेली ते होर दुए फुल्लें कन्ने भरोचा दा बगीचा हुन्दा ऐ।  किश बगीचड़ियें च कुतै झलाखड़ी च चीनी गुलाब खिड़दा बी दिक्खेआ। 